
Reglement for opptak til praktisk-pedagogisk utdanning

Generelt

Program for læring og praktisk pedagogikk, PLP, oversendte til universitetsdirektøren i brev datert 03.02.04 forslag til nytt reglement for opptak til praktisk pedagogisk utdanning, PPU, for videre behandling, se vedlegg 1. Gjeldende reglement ble fastsatt av universitetsstyret 25.02.99.

Bakgrunnen for forslaget til nytt opptaksreglement er at gradsstrukturen ved universitetene og høgskolene har blitt endret, noe som også har fått konsekvenser for opptaket til PPU. 

Universitet i Tromsø tilbyr nå en 5-årig lærerutdanning på matergradsnivå, hvor PPU er en integrert del i studiet. I tillegg foreslår PLP noen endringer på grunnlag av erfaringer de har gjort etter mange års opptak på bakgrunn av gjeldende reglement.

Universitetsdirektøren har gått gjennom PLPs forslag til nytt reglement og foretatt noen justeringer, for å få reglementet i tråd med rammeregelverket. I tillegg er noen endringer gjort for å bedre strukturen i reglementet. Universitetsdirektørens forslag til nytt reglement, se vedlegg 2, har vært forelagt administrasjonen ved PLP, som ikke har noen innvendinger mot justeringene. 

Rammeplan for Praktisk-pedagogisk utdanning fastsatt av Utdannings- og forskningsdepartementet 03.04.03 er vedlagt, se vedlegg 3.

Kommentarer til den enkelte bestemmelser

Til § 1. Adgangsregulering

Det følger av lov om universiteter og høgskoler § 39 nr. 1 at det er styret ved institusjonen som kan regulere adgangen til det enkelte studium. Denne myndigheten kan ikke delegeres til et underliggende organ. Universitetsdirektøren fremmer for universitetsstyret hver høst forslag til adgangsregulering av studier ved universitet. Per i dag er det ved universitetet 120 studieplasser på  praktisk-pedagogisk utdanning. Det gjennomføres to opptak til PPU. Et til fulltidsstudiet med en studielengde på ett år og et opptak til deltidsstudiet som strekker seg over to år. Fulltidsstudiet og deltidsstudiet har per i dag henholdsvis 60 studieplasser hver.

Til § 2. Opptakskrav

Opptakskravene til PPU bygger på retningslinjene for opptaket som departementet gir i rammeplanen, jf. rammelplan for PPU punkt 2.2. 

Søkere kan søke om opptak til studiet på grunnlag av realkompetanse. Realkompetansevurderingen vil være en vurdering av hvorvidt søkeren har utdanning og/eller arbeids- og samfunnserfaring som kan anses som faglig jevngod med den utdanning som stilles som opptakskrav i denne bestemmelsen. 

Opptaksgrunnlaget til universitetets femårige lærerutdanninger med integrert PPU, reguleres av departementet.   

Til § 3. Opptaksbegrensninger

Dette er en videreføring av tilsvarende bestemmelse i opptaksreglementet vedtatt av universitetsstyret i 1999.

Til § 4. Søkergrupper

For å lette rangeringen av søkerne skal de kvalifiserte søkerne deles inn i søkergrupper med grunnlag i søkerens utdanningsbakgrunn. Søkere som er tatt opp til femårig lærerutdanning med integrert PPU, rangeres i gruppe a). Studenter ved slik utdanning ved Universitetet i Tromsø skal rangeres først. Disse studentene har naturligvis krav på studierett ved PPU i og med at de er tatt opp på et studium ved universitetet, hvor PPU er en del av studiet. Studentene må følge den progresjon i studiet som er angitt i utdanningsplanen.  

Gruppe d) er tatt med da noen studenter frem til sommeren 2005 fortsatt vil kunne ha krav på cand.mag.-graden. Cand.mag.-graden vil etter 01.07.05 ikke kunne tildeles, slik at denne søkergruppen vil da falle bort. 

Kvalifiserte søkere som søker opptak på grunnlag av realkompetanse, skal rangeres i den søkergruppen som har det faglige opptaksgrunnlaget som ligger nærmest søkerens realkompetanse.

Til  5. Rangering av kvalifiserte søkere til fulltidsstudiet

Måten søkerne foreslås rangert er i det vesentligste tilsvarende det som følger av opptaksreglementet fra 1999. Det er egen PPU utdanning både i Finnmark og Nordland, slik at søkere i gruppe c) med bosted i Troms fylke, rangeres foran søkere i samme gruppe med bosted i de to andre nordnorske fylkene.    

Det presiseres i bestemmelsen at det er universitetsstyret som kan vedta at søkere med faglig utdanning innen fagområder hvor det er stor mangel på kvalifiserte lærere i skolen i Nord-Norge, skal prioriteres. Dersom PLP ønsker å prioritere søkere med utdanning innen et spesielt fagområde, må dette følgelig fastsettes av universitetsstyret. Dette vil kunne være et viktig skolepolitisk virkemiddel som bør avgjøres av institusjonens øverste organ. Det samme gjelder i forhold til rangering av søkere til deltidsstudiet.

Til § 6. Rangering av kvalifiserte søkere til deltidsstudiet

Også denne rangeringsregelen er i det vesentligste tilsvarende det som følger av opptaksreglementet fra 1999. Det vises for øvrig til kommentarene til § 5.

Til § 7. Opptakskomite

Det følger av forskrift for opptak til studier ved Universitetet i Tromsø § 3 første ledd at avdelingene skal oppnevne opptakskomiteer. Det eneste krav til sammensetning som stilles i opptaksforskriften er at studentene skal ha minst 20 prosent og aldri mindre enn to av medlemmene i opptakskomiteene. Denne opptakskomiteen skal ha to studentrepresentanter som vil utgjøre mer enn 20 prosent av medlemmene i komiteen. Den foreslåtte sammensetningen er for øvrig den samme som følger av gjeldende reglement for opptak til PPU.

Til § 8. Klageadgang

Forvaltningslovens saksbehandlingsregler kommer til anvendelse ved behandling av søknadene om opptak til PPU. Bestemmelsen er en påminnelse om hvilke vedtak som kan påklages og om klagefristen som er på tre uker. Opptaket til PPU er et lokalt opptak som administreres og reguleres av universitetet, slik at styrets klagenemnd vil her være den rette klageinstansen. Ved klager skal PLP følge vanlig forvaltningspraksis vedrørende klager over enkeltvedtak. 

Til § 9. Ikrafttredelse

Det legges opp til at det nye reglementet skal følges ved opptaket til neste studieår. Dette betyr at reglementet må tre i kraft straks det er fastsatt av universitetsstyret. Fastsettelsen vil innebære at tidligere reglement for opptak til praktisk-pedagogisk utdanning vedtatt av universitetsstyret 25.02.99 må oppheves.     

På grunnlag av ovennevnte gis følgende innstilling til

vedtak:

1. Universitetsstyret slutter seg til det framlagte forslag til reglement for opptak til praktisk-pedagogisk utdanning ved Universitetet i Tromsø med de endringer som følger av styrets drøfting.

2. Reglementet trer i kraft straks og erstatter reglement for opptak til praktisk-pedagogisk ved Universitetet i Tromsø fastsatt av universitetsstyret 25.02.99.

